S I U M U T



Immikkoortortaqarfiit malittarisassaat

Malittarisassat uku immikkoortortaqarfiit toqqammavissaattut suliaapput. Immikkoortortaqarfiit sumiiffimminni tunngasutigut naleqqussaanissaat kajumissaarutigineqarpoq.

Imai:

[§ 1. Immikkoortortaqarfiup atia najugaalu 2](#_Toc178245180)

[§ 2. Anguniagaq 3](#_Toc178245181)

[§ 3. Peqatigiiffiup suliassai 3](#_Toc178245182)

[§ 4. Ilaasortaanermi piumasaqaatit 4](#_Toc178245183)

[§ 5. Taaseqataasinnaaneq qinigaasinnaanerlu 4](#_Toc178245184)

[§ 6. Immikkoortortaqarfimmi oqartussat 4](#_Toc178245185)

[§ 7. Peqatigiiffiup naatsorsuutai aningaasaqarneralu 6](#_Toc178245186)

[§ 8. Misileraanerit inerisaanerillu 6](#_Toc178245187)

[§ 9. Immikkut aalajangersaanerit 6](#_Toc178245188)

[§ 10. Malittarisassat akuersissutigineqarnerat 7](#_Toc178245189)

# § 1. Immikkoortortaqarfiup atia najugaalu

Peqatigiiffiup atia: Siumut \_\_\_\_\_\_\_.

Peqatigiiffiup Siumut Partiip malittarisassai anguniagaalu aallaavigalugit suliassatik siunissaq ataatsimoorfiusoq qulequtaralugu ingerlanniarpaat.

# § 2. Anguniagaq

Siumup anguniarpaa naqisimaneqanngitsumik inuillu susassareqatigiillutik ikioqatigiillutillu ineriartornissaannik eqqarsartaatsip siammariartortinneqarnissaa akuerineqarnissaalu, partiip naalakkersuinikkut anguniagai tunngavigalugit, aningaasarsiornikkut piorsarsimassutsikkut naalakkersuinikkullu soqutigisat tunngaviusumik anguniakkat isummiussallu aallaavigalugit.

Anguniakkat sulissutigineqassapput:

* aalajangersaasarnerni aaqqissuussaanermut, najukkami nuna tamakkerlugu nunarsuarmioqataasutullu ilaasortat peqataatinnerisigut,
* innuttaasut partiimik oqalliseqateqartittuarnerisigut, ulluinnarni naalakkersuinikkut suliat ungasinnerusumullu anguniakkat pillugit,
* immikkoortortaqarfiup kommunimut qinersinissami qinigassanngortinniagaanik inassuteqartarnikkut.

# § 3. Peqatigiiffiup suliassai

Imm. 1. Ilaasortassarsiorneq paasisitsiniaanerlu

Peqatigiiffik suliniuteqartuassaaq ilaasortat amerlisarniarlugit, ingerlaavartumillu paasisitsiniaalluni Siumup naalakkersuinikkut nuna tamakkerlugu, kommunini sumiiffimmilu suliniutai pillugit.

Imm. 2. Kommunimut qinersinissami qinigassanngortitsineq.

Peqatigiiffik kommunimut qinersinissami qinigassanngortitassanik ataatsimut siulersuisunut inassuteqassaaq, ataatsimut siulersuisut qinigassanngortitassat nalunaarutigineqarnissaannut qineqqusaarnerullu ingerlanneqarnissaanut akisussaammata.

Imm. 3. Kommunalbestyrelsimi gruppimik suleqateqarneq.

Peqatigiiffiup kommunalbestyrelsimi ilaasortat sinniisaannik minnerpaamik ukiumut ataasiarluni naapitsisassaaq, suliat ingerlasut suliassallu isumasioqatigiissutigineqarnissaat siunertaralugu.

Imm. 4. Suliassat allat.

Siulittaasup akisussaaffigaa ataatsimut siulersuisunut partiillu qullersaqarfianut kikkut tatigisaalluni qinigaaffinnut assigiinngitsunut qinigaasimanerisa nalunaarutigineqartarnissaat. Immikkoortortaqarfik aamma partiip qullersaqarfianut ataatsimullu siulersuisunut attaveqaataavoq.

# § 4. Ilaasortaanermi piumasaqaatit

Imm. 1. Kina ilaasortanngorsinnaava.

Kikkulluunniit Siumup siunertaanik anguniagaanillu tapersersuisut ilaasortanngorsinnaapput. Imm. 2. Ilaasortaaneq.

Ilaasortatut isigineqassaaq inuk ilaasortat allassimaffiannut nalunaarneqarsimasoq, ilaasortaanermullu akiliutissaminik akiliisimasoq.

Siumup inuusuttunut suleqatigiiffiani S.I.S.-imi ilaasortat Siumup immikkoortortaqarfiani ilaasortaasinnaapput, kissaatigigunikku, S.I.S.-imut ilaasortaanermut akiliutertik tunngavigalugu.

Ilaasortaaneq ingerlatiinnarsinnaajumallugu ingerlaavartumik ilaasortaanermut akiliuteqartoqartassaaq. Ukioq ataaseq sinnerlugu ilaasortaanermut akiliuteqarnissamik kinguartoorsimagaanni, ilaasortaanermi pisinnaatitaaffiit (taaseqataasinnaaneq aamma qinigassanngortissinnaaneq) atorunnaassapput, akileeqqittoqarnissaata tungaanut.

Imm. 3. Ilaasortaajunnaarsitsineq

Partiimi allami ilaasortaasimagaanni, naalakkersuinikkullu suleqataalluni, imaluunniit inatsisartunut qinersinermi kommunimulluunniit qinersinermi Siumut qinigassanngortiffiisa avataanni qinigassanngortikkaanni inuilluunnit allat qinigassanngortinniarneranni ikiuussimagaanni, Siumumi ilaasortaaneq atorunnaassaaq.

Siumup gruppianit tunuartitaagaanni imaluunniit nammineerluni tunuaraanni, kisiannili kommunalbestyrelsimi, inatsisartuni folketingimiluunniit ingerlaannaraanni Siumumi ilaasortaaneq atorunnaassaaq.

# § 5. Taaseqataasinnaaneq qinigaasinnaanerlu

Imm. 1. Qinigassanngortitsineq.

Ataatsimiinnerni kommunalbestyrelsimut qinigassanngortitassanik inassuteqartoqarfiusuni, imaluunniit Siumut partiip siulittaasuanik ilaasortat qinersineranni taaseqataasinnaajumalluni ilaasortaanermut akiliut akilereersimasariaqarpoq, ilaasortaanermullu akiliutissaminik kinguartooruteqarsimassanani, § 4 imm. 2 naapertorlugu.

Ilaasortat immikkoortortaqarfimmi pineqartumi ilaasortaasut kisimik ataatsimeersuarnermi taaseqataasinnaapput.

Imm. 2. Immikkoortortaqarfimmi qinersinerit.

Tatigisaasutut qinigaaffinnut qinigaasinnaassagaanni ilaasortaanermut akiliutissaq akilersimasariaqarpoq.

# § 6. Immikkoortortaqarfimmi oqartussat

Imm. 1. Ataatsimeersuarneq.

Ataatsimeersuarneq immikkoortortaqarfimmi oqartussaanerpaavoq, ukiullu tamaasa maaji qaammat naatinnagu ingerlanneqartassalluni.

Ataatsimeersuarnerit akornini peqatigiiffik siulersuisunit aqunneqartassaaq.

Imm. 2. Siulittaasup nalunaarutaa.

Ataatsimeersuarnermi siulittaasoq ukiumi qaangiuttumi ingerlatsisimaneq pillugu nalunaaruteqartassaaq, soorluttaaq ukiumut aggersumut suliniutissanut pilersaarummik saqqummiussisoqartassasoq.

Ataatsimiititaliat ataatsimeersuarnermit pilersinneqarsimasut nalunaaruteqartassapput, aningaaseri- sullu naatsorsuutit kukkunersiorneqarsimasut kukkunersiuisup oqaaseqaatai ilanngullugit saqqummiuttassavai, akuersissutigineqartussanngorlugit.

Imm. 3. Siulersuisussanik il.il. qinersineq.

Qinersisoqartassaaq: Siulittaasumik, tullianik, aningaaserisumik, allatsimik aamma minnerpaamik siulersuisunut ilaasortassanik marlunnik. Tamatuma saniatigut siulersuisunut sinniisussanik pingasunik kukkunersiuisussamillu qinersisoqartassaaq. Siulersuisuni ilaasortat sinniisussallu amerlassusaat sumiiffimmi pissutsit tunngavigalugit amerlassusilerneqarsinnaapput. Illoqarfimmi nunaqarfimmiluunniit Siumup Inuusuttunut Suleqatigiiffia immikkoortortaqarfeqaraangat (siulersuisoqaraangat) Siumup immikkoortortaqarfia ataatsimeersuartillugu siulersuisuni inissaq ataaseq SIS-imut tunniunneqartassaaq.

Imm. 4. Siunnersuutit ataatsimeersuarnermi oqaluuseritinniakkat.

Siunnersuutit ilaasortat ataatsimeersuarnermi oqaluuseritinniagaat kingusinnerpaamik ataatsimeersuarnissaq ullunik sisamanik sioqqullugu siulittaasumut tunniunneqareersimassapput.

Imm. 5. Ataatsimut siulersuisut partiillu ataatsimeersuarneranut aallartitassamik/nik toqqaasarneq.

Immikkoortortaqarfimmi Ataatsimeersuartut ataatsimut siulersuisut ataatsimeersuarnissaannut, Siumut Partiillu ataatsimeersuarnissaanut aallartitassamik/nik qinersisassapput, ataatsimut siulersuisut malittarisassaat partiillu malittarisassai naapertorlugit taaseqataasinnaalluni aallartitaasussamik/nik.

Imm. 6. Siumut Partiip siulittaasussaanik qinersineq.

Siumut Partiip siulersuisuunerisa partiip malittarisassaani § 9 naapertorlugu siulittaasumut qinersisoqarnissaa nalunaarutigippassuk, immikkoortortaqarfiup siulersuisuunerit qinersinermillu ataatsimiititaliap maleruaqqusai naapertorlugit ilaasortat qinersisinneqarnerat aaqqissuutissavaa isumagalugulu.

Imm.7. Ilaasortaanermut akiliutip aalajangiivigineqartarnera.

Ataatsimeersuartut ilaasortaanermut akiliutip annertussusissaa aalajangertassavaat. Siumut partiip malittarisassaani § 4 naapertorlugu partiimut ilaasortat akiliutissaata isumannaarneqarsinnaanissaa ilanngullugu isumagineqartassaaq.

Imm. 8. Immikkut ittumik ataatsimeersuarneq.

Siulersuisut aalajangersinnaapput immikkut ittumik ataatsimeersuartoqassasoq.

Tamatuma saniatigut siulersuisut immikkut ittumik ataatsimeersuarnissamut aggersaassapput ilaasortat 2/3-iisa allaganngorlugu tamanna piumasarippassuk.

Ataatsimeersuarneq piumasaqaatip tiguneqarneraniit kingusinnerpaamik ullut 14-it qaangiunneranni ingerlanneqassaaq.

Ataatsimeersuarnerni tamani ullormut oqaluuserisassat allassimaffiat allagarsiinikkut nalunaarutigineqartassaaq. Tamanna kingusinnerpaamik ataatsimeersuarnissaq sapaatip akunneranik sioqqullugu pisassaaq.

# § 7. Peqatigiiffiup naatsorsuutai aningaasaqarneralu

Imm. 1. Ukioq naatsorsuuseriffik kukkunersiuinerlu.

Peqatigiiffiup ukioq naatsorsuuseriffia tassaavoq 1. januar - 31. december

Siulersuisut naatsorsuutit suliarineqartarnissaannut akisussaapput, aammalu ukiup naatsorsuuseriffiusup qaangiunnerani maji qaammat naatinnagu naatsorsuutit naammassineqarsimanissaannut, Siumullu qullersaqarfianut nassiutereersimanissaannut.

Kukkunersiuisut kukkunersiuinerminni oqaaseqaatiminni oqaaseqarfigissavaat ilaasortat akiliutaasa isertinneqartut partiimullu akiliutigineqartut imminnut naapertuunnerat, aammalu partiimut akileraarutitigut isertitat naapertuunnersut ilanngullugit, Siumut partiip malittarisassaani § 4 imm. 1 aamma imm. 2 naapertorlugit.

Imm. 2. Atsiorsinnaatitaaneq.

Peqatigiiffik atsiugassatigut siulittaasumit aningaaserisumillu ataatsimoorluni akisussaaffigineqarpoq. Siulersuisulli pisinnaatitsisinnaapput siulittaasoq aningaaserisorlu kisimiillutik atsiorsinnaatitaassasut, peqatigiiffiup ingerlatsinermut kontoa eqqarsaatigalugu, tassungalu ilaatillugu aningaaserisoq angerlarsimaffimminiit qarasaasiaq atorlugu aningaaserivimmi kontonut attaveqarsinnaatillugu (Homebanking).

Illunik pisineq, tuniniaaneq imaluunniit qularnaveeqqusiussineq ataatsimeersuarnermi akuerineqaq- qaartassapput.

# § 8. Misileraanerit inerisaanerillu

Siulersuisuunerit misileraalluni ineriartortitsillunilu ingerlatsinissamik partiip malittarisassaanut naapertuutinngitsunik akuersissutigisaanni immikkoortortaqarfiit peqataasinnaapput. Misileraalluni ineriartortitsillunilu ingerlatsinerit partiip qullersaqarfianit aqunneqassapput.

# § 9. Immikkut aalajangersaanerit

Malittarisassanit saneqqutsineq taamaallaat pisinnaavoq ataatsimeersuaqataasut 2/3–iisa akuersinerisigut. Malittarisassanik saneqqutsineq Siumut Partiip inatsisaanut akerliusuussanngilaq.

Nalornisoqartillugu Siumut Partiip siulersuisuunerinut apeqqut aalajangiiffigisassanngortinneqarsinnaavoq.

# § 10. Malittarisassat akuersissutigineqarnerat

\_\_\_\_ / \_\_\_\_\_ - 202

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Siulittaasoq

 /

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Ataatsimeersuarnermi aqutsisoq